b"\n_START_ARTICLE_\nAphrodite (album)\n_START_SECTION_\nOzadje in razvoj\n_START_PARAGRAPH_\nZalo\xc5\xbeba Kylie Minogue, Parlophone Records, je album opisala kot \xc2\xbbalbum, s katerim Kylie Minogue proslavlja svoje korenine v plesni glasbi\xc2\xab in oznanila, da bo album iz\xc5\xa1el 20. aprila 2010, ko bodo na uradni spletni strani Kylie Minogue izdali \xc5\xa1e odlomek iz pesmi \xc2\xbbAll the Lovers\xc2\xab. Tistega dne je stran obiskalo toliko ljudi, da se je zru\xc5\xa1ila. Pesem \xc2\xbbAll the Lovers\xc2\xab\xc2\xa0je ena izmed zadnjih pesmi, ki so jih napisali za album in takoj so jo izbrali za glavni singl z albuma. Kylie Minogue je trdila, da je pesem \xc2\xbb\xc4\x8dudovito povzela evforijo albuma. Ob njej dobim kar kurjo polt in komaj \xc4\x8dakam, da sli\xc5\xa1im, kaj si o njej misli ob\xc4\x8dinstvo.\xc2\xab_NEWLINE_Album Aphrodite je produciral Stuart Price, ki je skupaj s Kylie Minogue Calvinom Harrisom, Jakeom Shearsom, Nerino Pallot, Pascalom Gabrielom, Lucasom Seconom, Timom Riceom-Oxleyjem iz glasbene skupine Keane in duetom Kish Mauve. Stuart Price je s Kylie Minogue pri\xc4\x8del sodelovati pozno leta 2009 v New Yorku; njegova vloga pri izdelavi albuma je bila to, da je vsako pesem uredil do dolo\xc4\x8dene kvalitete in jih nazadnje razporedil po vrstnem redu. Sicer so med snemalno sejo posneli nekaj balad, a nazadnje nobene niso vklju\xc4\x8dili na album, tako da album ne vklju\xc4\x8duje nobene mirnej\xc5\xa1e pesmi. Eno od pesmi z albuma, pesem \xc2\xbbBetter than Today\xc2\xab, je Kylie Minogue \xc5\xa1e pred izidom albuma, takoj po koncu snemalne seje, izvedla na koncertni turneji For You, For Me. Stuart Price je album opisal kot album, v katerem \xc2\xbbKylie izvaja svoj najbolj\xc5\xa1i pop do sedaj. Vse, kar vam pade na pamet, ko pomislite nanjo, je v tem albumu.\xc2\xab\n_START_SECTION_\nProdukcija\n_START_PARAGRAPH_\nV intervjuju z britansko glasbeno spletno stranjo Popjustice je Kylie Minogue dejala, da meni, da je bila \xc2\xbbinspiracija za vrnitev in ponoven zagon tega celotnega vlakca smrti turneja, ki sem jo priredila po Severni Ameriki. Vsi koncerti so prihajali iz srca in ob odzivu, ki sem ga dobila od svojih obo\xc5\xbeevalcev, sem menila, da je to najve\xc4\x8dja nagrada, kar jih lahko dobim.\xc2\xab Ko so jo vpra\xc5\xa1ali, \xc4\x8de je album Aphrodite album, s katerim se poslavlja, je Kylie Minogue odvrnila, da je album \xc2\xbbpoln veselja. Je me\xc5\xa1anica vseh najbolj\xc5\xa1ih trenutkov v moji glasbeni karieri.\xc2\xab Dejala je tudi, da je ob snemanju \xc2\xbbob\xc4\x8dutila evforijo\xc2\xab. Drugi singl z albuma,\xc2\xa0\xc2\xbbGet Outta My Way\xc2\xab, so napisali Lucas Secon, Cutfather in Damon Sharpe. V intervjuju z revijo HitQuarters je Lucas Secon pesem opisal kot \xc2\xbbseksi elektro disko pesem z dokaj pametnim besedilom in nekaj melodijami, ki si jih lahko zelo hitro zapomnite.\xc2\xab\xc2\xa0Dejal je, da je niso napisali s posebnim glasbenikom, ki bi jo zapel, v mislih in da so jo, preden si je pesem za drugi singl z albuma izbrala Kylie Minogue, kot prvi singl s svojega albuma \xc5\xbeeleli izdati \xc5\xa1e \xc5\xa1tirje drugi glasbeniki. Kylie Minogue je na tiskovni konferenci ob izidu albuma v Ibizi dejala, da se ji je zdel snemalni proces zelo stresen. \xc2\xbbCele no\xc4\x8di nisem spala in bila sem izpostavljena velikemu stresu, a vsi, vpleteni v projekt, so mi po\xc5\xa1iljali toliko pozitivne energije, da sem menila, da bo album na koncu dober.\xc2\xab\n_START_SECTION_\nIzid in promocija\n_START_PARAGRAPH_\nKylie Minogue je z glavnim singlom z albuma, pesmijo\xc2\xa0\xc2\xbbAll the Lovers\xc2\xab, v \xc5\xbeivo prvi\xc4\x8d nastopila na podelitvi nagrad Wind Music Awards v Veroni, Italija, in sicer 29. maja 2010. Posnetek nastopa se je na televiziji prvi\xc4\x8d predvajal v oddaji The Today Show v Zdru\xc5\xbeenih dr\xc5\xbeavah Amerike junija 2010. S pesmijo je v le enem mesecu nastopila tudi v finalu nem\xc5\xa1ke oddaje Naslednji nem\xc5\xa1ki top model, na francoski oddaji Le Grand Journal in na britanski pogovorni oddaji Friday Night with Jonathan Ross. Zabavo ob uradnem izidu albuma so priredili v no\xc4\x8dnem klubu Pacha na Ibizi, \xc5\xa0panija, v juliju 2010. Ob svoji odlo\xc4\x8ditvi, da bo izid albuma proslavljala na Ibizi, je Kylie Minogue otok ozna\xc4\x8dila za \xc2\xbbduhovni dom plesa\xc2\xab Med promocijo albuma v svoji rodni Avstraliji se je Kylie Minogue pojavila v televizijskih serijah A Current Affair in Hey Hey It's Saturday, kar sta bila njena prva televizijska nastopa v Avstraliji po ve\xc4\x8d kot desetletju. Nastopila je tudi v intervjuju v oddaji The 7PM Project in pesem \xc2\xbbAll the Lovers\xc2\xab\xc2\xa0izvedla v avstralski razli\xc4\x8dici oddaje Dancing with the Stars._NEWLINE_Tistega julija se je Kylie Minogue pojavila v oddaji Alan Carr: Chatty Man, kjer je nastopila s pesmijo\xc2\xa0\xc2\xbbGet Outta My Way\xc2\xab, drugim singlom z albuma, nato pa je nastopila \xc5\xa1e na oddaji Amerika ima talent, na lepotnem tekmovanju za miss Italije, na oddajah The Oliver Pocher Show, Paul O'Grady Live in Schlag den Raab ter v oddaji Live Lounge radia BBC Radio 1. Naslednjega oktobra je nastopila v Egiptu, in sicer pred sfingo in piramidami pri Gizi, ter na koncertu z naslovom \xc2\xbbEXA\xc2\xab\xc2\xa0v pala\xc4\x8di Palacio de los Deportes v Mexico Cityju. Nato se je v sklopu promocije albuma pojavila v oddaji D\xc3\xa9cadas. Poleg tega je album promovirala tudi s pojavi v oddajah Dancing with the Stars in The Tonight Show with Jay Leno._NEWLINE_Novembra tistega leta je Kylie Minogue tretji singl z albuma,\xc2\xa0\xc2\xbbBetter than Today\xc2\xab, izvedla v ameri\xc5\xa1ki razli\xc4\x8dici oddaje X Factor, pa tudi na koncertu Children in Need. Naslednji mesec je pesem izvedla na podelitvi nagrad Capital FM Awards, v oddaji Royal Variety Show in na prireditvi Hootenanny, ki jo vsako leto priredi Jools Holland. Album je decembra Kylie Minogue promovirala tudi z nastopi s pesmimi\xc2\xa0\xc2\xbbSanta Baby\xc2\xab\xc2\xa0in\xc2\xa0\xc2\xbbLet It Snow\xc2\xab\xc2\xa0v centru Rockefeller v New Yorku. Kylie Minogue je kasneje album promovirala \xc5\xa1e s turnejo Aphrodite World Tour. Slednja do danes ostaja njena najve\xc4\x8dja turneja; v sklopu turneje je Kylie Minogue obiskala pet kontinentov, in sicer Evropo, Severno Ameriko, Azijo, Oceanijo in Afriko.\n_START_SECTION_\nSingli\n_START_PARAGRAPH_\nKot prvi singl z albuma Aphrodite so v Zdru\xc5\xbeenem kraljestvu 14. maja 2010 preko radia BBC Radio 1 uradno izdali pesem\xc2\xa0\xc2\xbbAll the Lovers\xc2\xab Kylie Minogue je preko svojega uradnega ra\xc4\x8duna na Twitterju potrdila, da bo videospot za pesem re\xc5\xbeiral Joseph Kahn. Videospot so posneli v Los Angelesu, navdihnila pa so ga dela ameri\xc5\xa1kega umetnika Spencerja Tunicka. Singl so 13. junija izdali digitalno, petnajst dni pozneje pa \xc5\xa1e fizi\xc4\x8dno. S strani glasbenih kritikov je ob izidu prejemal predvsem pozitivne ocene in postal je triintrideseti singl Kylie Minogue, ki je zasedel eno izmed prvih desetih mest na britanski glasbeni lestvici. Poleg tega je zasedel eno izmed prvih dvajsetih mest tudi na evropski, avstralski in azijski lestvici ter postal njen \xc4\x8detrti singl, ki je zasedel prvo mesto na Billboardovi lestvici Hot Dance Club Songs. Revija PopMatters je pesmi \xc2\xbbAll the Lovers\xc2\xab\xc2\xa0dodelila triin\xc5\xa1tirideseto mesto na svojem seznamu \xc5\xa1estdesetih najbolj\xc5\xa1ih singlov leta 2010, revija Popjustice pa triindvajseto mesto na svojem seznamu petin\xc5\xa1tiridesetih najbolj\xc5\xa1ih singlov leta 2010. Revija Popjustice je ob seznamu dodala \xc5\xa1e: \xc2\xbbKakor vedno je Kylie Minogue na milijone svojih obo\xc5\xbeevalcev o\xc4\x8darala z novo pesmijo za v klube, singlom 'All the Lovers'. Pesem je odrasla, a spro\xc5\xa1\xc4\x8dena, bombasti\xc4\x8dna, a pazljiva, trezna v duhu in pijana od ljubezni. [...] Zelo te\xc5\xbeko je pesem poslu\xc5\xa1ati, ne da bi zraven peli.\xc2\xab_NEWLINE_Na zabavi ob izidu albuma v Ibizi je Kylie Minogue potrdila, da bodo kot drugi singl z albuma izdali pesem\xc2\xa0\xc2\xbbGet Outta My Way\xc2\xab. Pesem so izdali 27. septembra. Avgusta, pred izidom singla, so na uradnem kanalu zalo\xc5\xbebe Parlophone na YouTubeu izdali trideset sekund dolg odlomek iz videospota za pesem. Celoten videospot je re\xc5\xbeiral AlexandLiane in je vklju\xc4\x8deval projekcije Friederja Weissa v \xc5\xbeivo. Singl so povsod po svetu, z izjemo Avstralije, izdali 27. septembra 2010; v Avstraliji so pesem izdali \xc5\xa1ele 8. oktobra tistega leta. V nekem intervjuju je Kylie Minogue pesem \xc2\xbbGet Outta My Way\xc2\xab\xc2\xa0opisala kot \xc2\xbb\xc4\x8disti pop dance\xc2\xab\xc2\xa0in \xc2\xbbres nalezljivo\xc2\xab. Novinar revije Digital Spy, Mayer Nissim, je pesmi dodelil \xc5\xa1tiri zvezdice od petih in jo opisal kot pesem, ki je s \xc2\xbbsvojim preprostim ritmom, ki spominja na bitje srca, preprosto sestavljenim zvokom in klasi\xc4\x8dno sestavo, po vsej verjetnosti najtoplej\xc5\xa1a in najmanj uglajena stvar, kar jih je Kylie ustvarila v zadnjem desetletju - v dobrem smislu.\xc2\xab Tudi Christel Loar iz revije PopMatters je pesmi dodelil pozitivno oceno; napisal je, da se \xc2\xbbpulzu pesmi res ne moremo upreti, niti, ko Kylie svojemu fantu \xc5\xbee pove, kaj natan\xc4\x8dno se bo zgodilo, \xc4\x8de samo sedi tam.\xc2\xab Pesem je postala peta pesem Kylie Minogue, ki je zasedla vrh lestvice Billboard Hot Dance Club Songs, uvrstila pa se je tudi na evropsko in japonsko glasbebno lestvico._NEWLINE_Pesem\xc2\xa0\xc2\xbbBetter than Today\xc2\xab, s katero je Kylie Minogue nastopila \xc5\xbee na svoji turneji For You, For Me, je postala tretji singl z albuma. Izdali so jo 6. decembra 2010, najprej v Zdru\xc5\xbeenem kraljestvu. Dan prej so izdali digitalni EP istega imena. Singl je 18. marca 2011 iz\xc5\xa1el tudi v Avstraliji. Videospot za pesem se je premierno predvajal 19. novembra 2010, re\xc5\xbeirala pa sta ga Kylie Minogue in William Baker. Pesem \xc2\xbbBetter Than Today\xc2\xab\xc2\xa0je s strani kritikov prejemala v glavnem pozitivne ocene; mnogi so pohvalili njeno me\xc5\xa1anico country in plesnega stila, novinar revije Entertainment Weekly pa jo je celo ozna\xc4\x8dil za najbolj izstopajo\xc4\x8do pesem z albuma. Novinar revije BBC Music je napisal, da je pesem \xc2\xbbprimerna za u\xc4\x8denje country plesov\xc2\xab\xc2\xa0in da \xc2\xbbsi ob njej kar predstavlja\xc5\xa1 mno\xc5\xbeico, ki ple\xc5\xa1e v vrsti\xc2\xab. Novinar revije Digital Spy je pesmi podelil \xc5\xa1tiri zvezdice od petih in jo ozna\xc4\x8dil za \xc2\xbbsladko in zapeljivo - pravzaprav se je nemogo\xc4\x8de upreti sku\xc5\xa1njavi, da je ne bi poslu\xc5\xa1al \xc5\xa1e enkrat.\xc2\xab Pesem \xc2\xbbBetter Than Today\xc2\xab\xc2\xa0se je samo na podlagi digitalne prodaje uvrstila na sedemin\xc5\xa1estdeseto mesto britansko glasbeno lestvico. Nazadnje je na lestvici zasedla dvaintrideseto mesto, s \xc4\x8dimer je postala njen namanj uspe\xc5\xa1en singl tamkaj, takoj za pesmijo\xc2\xa0\xc2\xbbThe One\xc2\xab, ki je na britanski lestvici zasedla \xc5\xa1ele \xc5\xa1estintrideseto mesto. Singl je zasedel tudi sedemindvajseto mesto \xc5\xa1kotske in trii\xc5\xa1estdeseto mesto francoske glasbene lestvice. Pesem je nekaj uspeha po\xc5\xbeela tudi v Zdru\xc5\xbeenih dr\xc5\xbeavah Amerike, saj je zasedla prvo mesto na lestvici Billboard Hot Dance Club Songs. Po izidu zadnjih dveh singlov je Kylie Minogue izjavila, da jo je njena zalo\xc5\xbeba \xc2\xbbrazo\xc4\x8darala\xc2\xab._NEWLINE_\xc4\x8ceprav je Kylie Minogue sama oznanila, da bo pesem \xc2\xbbBetter than Today\xc2\xab\xc2\xa0zadnji singl, izdan preko tega albuma, so kasneje razkrili, da bodo v digitalnem in fizi\xc4\x8dnem formatu samostojno izdali tudi pesem\xc2\xa0\xc2\xbbPut Your Hands Up (If You Feel Love)\xc2\xab, ki bo slu\xc5\xbeila za \xc4\x8detrti singl z albuma Aphrodite. Pesem so povsod po svetu, razen na Japonskem, izdali 3. junija 2011; na Japonskem je pesem iz\xc5\xa1la nekaj dni prej, \xc5\xbee 29. maja 2011 Glasbeni kritiki so ji ob izidu dodeljevali predvsem pozitivne ocene; mnogi so pohvalili njen stil, ki naj bi spominjal na razne himne. Jordan Richardson iz revije Seattle Post-Intelligencer je pesmi dodelil pozitivno oceno. Napisal je, da je \xc2\xbbpesem 'Put Your Hands Up (If You Feel Love)' prihajajo\xc4\x8da koncertna uspe\xc5\xa1nica. Z refrenom, od katerega postane\xc5\xa1 odvisen, toplimi verzi, ki me spominjajo na sladkorno peno (da, napisal sem) in osebnostjo Kylie Minogue jo je nemogo\xc4\x8de spregledati.\xc2\xab Novinar revije BBC Music je napisal, da je pesem \xc2\xbbPut Your Hands Up (If You Feel Love)\xc2\xab\xc2\xa0tak\xc5\xa1na, da si jo \xc2\xbbpreprosto zapomni\xc5\xa1\xc2\xab. Ben Gilbert iz revije Yahoo! Music je pohvalil izvirno sestavo pesmi in \xc2\xbbuporabo pogosto spregledanega piflarskega popa desetletja\xc2\xab. Pesem \xc2\xbbPut Your Hands Up (If You Feel Love)\xc2\xab\xc2\xa0je zasedla prvo mesto na ameri\xc5\xa1ki lestvici Billboard Hot Dance Club Songs; do takrat je \xc5\xbee pet zaporednih singlov Kylie Minogue zasedlo vrh te lestvice, vklju\xc4\x8dno z njenim duetom s Taiom Cruzem, pesem\xc2\xa0\xc2\xbbHigher\xc2\xab. Singl je zasedel tudi eno izmed prvih \xc5\xa1tiridesetih mest na avstrijski in belgijski lestvici. Vseeno pa v Avstraliji pesem ni po\xc5\xbeela veliko uspeha; zasedla je petdeseto mesto in se s tem uvrstila le na eno od prvih petdesetih mest. Tudi v Veliki Britaniji ni bila tako uspe\xc5\xa1na, kot je zalo\xc5\xbeba Kylie Minogue pri\xc4\x8dakovala, saj je na tamkaj\xc5\xa1nji lestvici zasedla \xc5\xa1ele triindevetdeseto mesto.\n_START_SECTION_\nOstale pesmi\n_START_PARAGRAPH_\nNaslovna pesem, pesem\xc2\xa0\xc2\xbbAphrodite\xc2\xab, je zasedla \xc5\xa1esto mesto belgijske glasbene lestvice. V svojih ocenah albuma so glasbeni kritiki pesem v glavnem hvalili, ve\xc4\x8dinoma zaradi njenega singlu prijaznega sloga. Pesem je bila vklju\xc4\x8dena tudi na prazni\xc4\x8dni EP Kylie Minogue, A Kylie Christmas. Tim Sendra s spletne strani Allmusic je pesmi dodelil pozitivno oceno in jo ozna\xc4\x8dil za vrhunec albuma, eno od \xc2\xbbpravzaprav najbolj\xc5\xa1ih Kyliejinih pesmi\xc2\xab. Tudi Christel Loar iz revije PopMatters je pesem ozna\xc4\x8dil za enega od vrhuncev albuma in dejal, da je \xc2\xbbposlu\xc5\xa1anje redke predstavitve popolne produkcije \xc4\x8dist in preprost u\xc5\xbeitek\xc2\xab. Pesem so posneli julija 2009 v studijih Electric Love Narine Pallot in Andyja Chatterleyja v severnem Londonu, kjer je Kylie Minogue posnela tudi pesem\xc2\xa0\xc2\xbbBetter than Today\xc2\xab, ki sta jo Narina Pallot in Andy Chatterley tudi napisala in producirala.\n_START_SECTION_\nKomercialnost\n_START_PARAGRAPH_\nAlbum Aphrodite je debitiral na enem izmed prvih desetih mest na ve\xc4\x8d kot petnajstih evropskih glasbenih lestvicah ter na prvem mestu evropske lestvice. Na britanski lestvici je album postal njen peti album, ki je debitiral na prvem mestu. V Zdru\xc5\xbeenih dr\xc5\xbeavah Amerike je album z 18.000 prodanimi izvodi postal njen najuspe\xc5\xa1nej\xc5\xa1i album tamkaj; debitiral je na devetnajstem mestu lestvice Billboard 200. Tudi na kanadski glasbeni lestvici je album Aphrodite postal njen najuspe\xc5\xa1nej\xc5\xa1i album in \xc5\xa1ele tretji album, ki se je uvrstil na eno od prvih desetih mest na lestvici - zasedel je osmo. Na avstralski lestvici je album postal njen deseti album, ki je zasedel eno izmed prvih desetih mest na lestvici - zasedel je drugo. Na nem\xc5\xa1ki lestvici je album debitiral na tretjem mestu in postal njen tretji album, ki je tamkaj zasedel eno izmed prvih desetih mest - prvi od albuma Fever (2001). Album Aphrodite je s strani organizacij Australian Recording Industry Association (ARIA) in British Phonographic Industry (BPI) za ve\xc4\x8d kot 70.000 in 300.000 prodanih izvodov prejel platinasto certifikacijo. 12. julija 2011 je album debitiral na enajstem mestu novozelandske glasbene lestvice, s \xc4\x8dimer je postal njen najuspe\xc5\xa1nej\xc5\xa1i album tamkaj od albuma Fever. \xc5\xbde po enem tednu je zdrsnil na devetindvajseto mesto. Album je na francoski lestvici debitiral na tretjem mestu in na lestvici ostal \xc5\xa1e triindvajset tednov."